Man stabiel ná Stilbaai-haaiaanval, vriend vertel wat hy gesien hetDie man word na die aanval per helikopter na ‘n hospitaal vervoer. Foto: Louise Mouton Anderson, ŉ Stilbaai-inwoner, het onder meer skeurwonde aan sy regterkuit, -knie en -heup opgedoen nadat hy omstreeks 15:00 by Morris Reef deur ŉ haai aangeval is. Craig Lambinon, woordvoerder van die Nasionale Seereddingsinstituut (NSRI), het Maandag gesê die aanval het ten aanskoue van Anderson se twee vriende, Jonathan Gursch (46) en Petro van Nierop (21), gebeur terwyl hulle branderplank gery het. “Volgens Gursch was hy sowat 20 m weg van Anderson en Van Nierop toe hy gesien het hoe hulle ewe skielik in die rigting van die rotse geswem het. Hulle was sowat 50 m van die strand af. Volgens Gursch het hy ŉ gevoel gekry iets is nie pluis nie en die haai agter hulle opgemerk, waarna hy self na die rotse geswem het. Die haai het toe onder die water verdwyn,” het Lambinon gesê. Gursch het in daai stadium nie geweet dat Anderson reeds gebyt is nie. “Anderson en Van Nierop het na die rotse geswem sonder om ŉ woord te sê. Toe Gursch daar opdaag, het hy die bytmerke aan Anderson se regterbeen gesien. Hy het dadelik gehelp om hom uit die water en op die rotse te kry.” Lambinon het gesê twee junior NSRI-vrywilligers, Arno Grewe (16) en Leon Combrinck (17), was in die omgewing en is deur omstanders van die voorval ingelig. Hulle het Anderson bygestaan en sy wonde verbind terwyl hulp ontbied is. Anderson is na die NSRI se Stilbaai-basis daar naby geneem. Die provinsiale nooddienste en ŉ Skymed-helikopter was kort daarna op die toneel en het die behandeling oorgeneem. Anderson is met ŉ helikopter na ŉ hospitaal op George geneem vir mediese behandeling. Die NSRI het al die rolspelers vir hul pogings geloof.